
Tisztelt Képviselő-testület!


I. Előzmények:

Fót Város Képviselő-testülete 189/2020. (IX.24) számú határozatával, Csomád Község Képviselő-testülete pedig a 55/2020. (IX.28) számú határozatával fogadata el a Fóti Közös Önkormányzati Hivatal Szervezeti és Működési Szabályzatát.
Az államháztartásról szóló 2011. évi CXCV. törvény 10. § (5) bekezdése értelmében a költségvetési szerv szervezetét, feladatai ellátásának részletes belső rendjét és módját szervezeti és működési szabályzat állapítja meg. A szervezeti egységekre vonatkozó szabályokat a költségvetési szerv szervezeti és működési szabályzatában vagy a szervezeti egységek ügyrendjében, a gazdálkodás részletes rendjét belső szabályzatban kell meghatározni.
Magyarország helyi önkormányzatairól szóló 2011. évi CLXXXIX törvény 67.§ (1) bekezdés b) pontja értelmében a polgármester a jegyző javaslatainak figyelembevételével meghatározza a polgármesteri hivatalnak, a közös önkormányzati hivatalnak feladatait az önkormányzat munkájának a szervezésében, a döntések előkészítésében és végrehajtásában. Ugyanezen jogszabályhely d) pontja pedig arról rendelkezik, hogy a polgármester a jegyző javaslatára előterjesztést nyújt be a képviselő-testületnek a hivatal belső szervezeti tagozódásának meghatározására.

II. A döntéshez szükséges információk, tájékoztatások:

2020-ban az önkormányzati választásokat követően részben átalakult a Fóti Közös Önkormányzati Hivatal személyi összetétele, illetve a Fóti Önkormányzat Képviselő-testületének döntése nyomán az ellátandó feladatok köre is módosult, ami a Hivatal Szervezeti és Működési Szabályzatának megújítását eredményezte. Az SZMSZ újraalkotása jogtechnikai okokból is indokolt volt.

A változtatások hatékonyságának monitorozása és a folyamatos fejlődés érdekében a Hivatal 2022 tavaszán megbízta az Innopod Solutions Szervezetfejlesztő, Vezetőképző és Tanácsadó Kft.-t a Hivatal működésének átvilágításával. A szervezetfejlesztés eredményeként elkészült szakvélemény összegzése szerint: „A vezetői kör és a munkatársak joggal lehetnek büszkék, mert nagyon szép eredményeket tudnak felmutatni a Hivatal működtetésében. A Hivatal vezetésének fejlesztési orientációja erős, tovább szeretnék a működést erősíteni. Ehhez a felmérés alapján a szervezet hordozza a potenciális lehetőséget”. Azon túl, hogy a felmérés örvendetes módon megerősítette, hogy a Hivatal működése jó irányba tart, természetszerűleg feltárt fejlesztendő területeket is. Horizontális szinten a szervezeten belüli kommunikáció és információáramlás jelentős javításra szorul, továbbá javasolták a vezetői kör összetartásának erősítését, amire már történtek is intézkedések. Beazonosításra került néhány lokális probléma is, amelyek korrigálása érdekében részben szervezeti megoldásokra, részben egyes folyamatok módosítására van szükség. 

A fentiek alapján javaslatot teszek a Fóti Közös Hivatal SZMSZ-ének részleges módosítására. A módosítás értelmében egy strukturáltabb szervezetrendszer jön létre jobban definiált vezetési szintekkel és feladatkörökkel. 
A közszolgáltatási tisztviselőkről szóló 2011. évi CXCIX. törvény (továbbiakban Kttv.) 236.§ (5) bekezdése szerint „A helyi önkormányzatnál a főjegyzői, jegyzői, aljegyzői kinevezésen túlmenően
…c) 10 000 feletti lakosú településen, valamint a megyei jogú városi önkormányzatnál, megyei önkormányzatnál, fővárosi kerületi, fővárosi önkormányzatnál osztályvezetői és főosztályvezető-helyettesi szintnek megfelelő vezetői kinevezésen túl további vezetői kinevezés is adható.”
Az egyre növekvő számú és nagyságrendű magán és önkormányzati beruházás koordinálása érdekében szükség van egy a településrendezési eszközöket, a településfejlesztést és a településüzemeltetést, valamint az ezekkel szoros összefüggésben lévő hatósági tevékenységet koordináló vezetői tisztség létrehozására, továbbá célszerű – jogszabályi előírásoknak is megfelelve – a gazdasági vezető nevesítése, szervezeti struktúrában való szerepeltetése. A módosítási javaslat további strukturális újítása a Csomádi Kirendeltség önálló osztállyá szervezése, ami jobban kifejezi a jelenleg is működő gyakorlatot.

A fent említett szervezeti változásnak megfelelően került módosításra az SZMSZ és a szervezeti ábra is.
Kérem a Tisztelt Képviselő-testületeket, hogy szíveskedjenek az előterjesztést megtárgyalni és elfogadni. Felhívom a Tisztelt Képviselő-testületek figyelmét arra, hogy a Fóti Közös Önkormányzati Hivatal Szervezeti és Működési Szabályzatának módosítása Fót Város Képviselő-testületének és Csomád Község Képviselő-testületének együttes jóváhagyását követően léphet hatályba.


III. Határozati javaslat:

…/2022.(...) KT-határozat
Fót Város Önkormányzat Képviselő-testülete elfogadja a Fóti Közös Önkormányzati Hivatal Szervezeti és Működési Szabályzatának módosítását a Határozat 1. sz melléklete szerinti tartalommal.

Felelős: polgármester
Határidő: 2022. augusztus 31.


…/2022.(...) KT-határozat
Csomád Község Önkormányzat Képviselő-testülete elfogadja a Fóti Közös Önkormányzati Hivatal Szervezeti és Működési Szabályzatának módosítását a Határozat 1. sz melléklete szerinti tartalommal.

Felelős: polgármester
Határidő: 2022. augusztus 31.



Jogszabályi hivatkozások:
· Magyarország helyi önkormányzatairól szóló 2011. évi CLXXXIX. törvény (Mötv.) 50. § (minősített többség)
· A közszolgáltatási tisztviselőkről szóló 2011. évi CXCIX. törvény
· Az államháztartásról szóló 2011. évi CXCV. törvény
· az államháztartásról szóló törvény végrehajtásáról szóló 368/2011.(XII.31.) Korm. rendelet




Az előterjesztés mellékletei:
1. sz. melléklet (egyben a Határozat 1. sz. melléklete): Fóti KÖH SZMSZ módosítás
2. sz. melléklet: Fóti KÖH SZMSZ egységes szerkezet a módosítást követően

